**USMERITVE ZA IZVAJANJE IZOBRAŽEVANJA OTROK O NJIHOVIH PRAVICAH Z UPORABO GRADIVA »NAŠE PRAVICE«**

1. Metodološko je obvezna uporaba gradiva »Naše pravice«, ki je pripravljeno na podlagi Konvencije Združenih narodov o otrokovih pravicah in se od leta 2005 z enako metodologijo uspešno izvaja v različnih kulturnih okoljih, v lokalnih in po možnosti maternih jezikih.
2. Primarna ciljna skupina za izobraževanje so otroci v starosti od 10 do 12 let. Za podporo izvajanju tega projekta se morajo pripraviti usposabljanja za njihove učitelje ter po potrebi tudi za drugo pedagoško osebje in civilno družbo, ki sodeluje pri projektu. S sodelovanjem vseh deležnikov, tudi z obveščanjem in ozaveščanjem staršev in/ali skrbnikov, je mogoče učinkovitost izobraževanja še povečati.
3. Učno gradivo za učitelje (pisna publikacija) in za učence (kartice in albumi za zbiranje kartic) v številnih jezikih je v elektronski obliki dostopno na:

[Projekt Naše pravice](https://www.gov.si/zbirke/projekti-in-programi/nase-pravice/)

[Projekt Naše pravice - pripomočki za učenje](https://www.gov.si/zbirke/projekti-in-programi/nase-pravice/pripomocki-za-ucenje/)

1. Gradivo za učitelje (publikacijo) in učence (kartice) je treba praviloma natisniti v lokalnem jeziku. Kakovost tiska mora ustrezati minimalnim standardom, saj morajo pritegniti otroke, ki kartice zbirajo v albumih. Albume je treba kupiti posebej. Vsak otrok prejme svoj izvod gradiva. Izjemoma se gradivo lahko uporablja v elektronski obliki, če so na šolah, kjer se izvaja projekt, ustrezna tehnična sredstva in so učitelji usposobljeni za tovrstno izvajanje. Temu se ustrezno prilagodi metodologija, tako da učenci namesto zbiranja kartic v albume dodajajo lastne izdelke, ki jih zbirajo in razstavijo. Izobraževanje o pravicah otrok naj poteka na otrokom prijazen način.
2. Vsaka tematika, tj. kartica (v gradivu za učitelje so predlagane aktivnosti za vsako kartico), se obravnava eno šolsko uro. Predvidoma je za izvedbo izobraževanja potrebnih vsaj 14 delavnic (14 šolskih ur) za vsak razred oziroma za vsakega vključenega otroka. Na podlagi izkušenj svetujemo, da se po potrebi poveča število delavnic, ki obravnavajo raznovrstno nasilje (šolsko, medvrstniško, spolno, družinsko itd.) in se tej temi nameni več časa.
3. Priporočeno je, da se delavnice za učence izvajajo enkrat na teden v šolskih prostorih ali tam, kjer se lahko otroci opolnomočijo z univerzalnimi vrednotami. Zgoščena in skrajšana obravnava gradiva ne omogoča optimalnega izobraževanja otrok o njihovih pravicah, zato se ta projekt ne izvaja v taki obliki. Pri organizaciji izobraževanja je treba predvideti približno 14–16 tednov (4 mesece) izvajanja projekta v šolah (tj. eno polletje ali semester). Taka organizacija izobraževanja je optimalna.
4. Usposabljanje za učitelje in druge vključene pedagoške delavce se izvaja pred začetkom izobraževanja otrok, ki so primarna ciljna skupina. Prilagaja se znanju pedagoških delavcev. Če se morajo ti obširneje seznaniti s tematiko izobraževanja za človekove/otrokove pravice, ker pred tem z njo niso bili v stiku, je med predavatelje priporočeno vključiti mednarodne vladne in nevladne strokovnjake v državi usposabljanja. Cilj je usvojiti koncepte in instrumente univerzalnih človekovih pravic ter konkretno metodologijo za uporabo gradiva Naše pravice. Če pa pedagoški delavci že imajo predhodna znanja o univerzalnih človekovih pravicah in izkušnje iz drugih podobnih projektov, se lahko usposabljanje usmeri le v uporabo gradiva, kot je opisano v priročniku za učitelje. Usposabljanja za odrasle se izvajajo na seminarjih, ki po dosedanjih izkušnjah trajajo 1–3 dni. Navadno se seminarji za pedagoško osebje izvajajo v brezplačnih šolskih ali drugih prostorih. V skrajnem primeru lahko izvajalec najame prostor proti plačilu, in če ne more pridobiti drugih donatorjev, lahko to predhodno uskladi z Ministrstvom za zunanje zadeve.
5. Predvideno je, da imajo predavatelji na seminarjih za učitelje ustrezne strokovne veščine ter pedagoške izkušnje iz poučevanja o človekovih in otrokovih pravicah. Priporočeno je, da imajo izkušnje iz izvajanja projekta Naše pravice z uporabo istoimenskega gradiva. Če tovrstnih izkušenj nimajo, jih je treba usposobiti, preden začnejo izvajati delavnice. Pri tem se izvajalec posvetuje z avtorji gradiva oz. Ministrstvom za zunanje zadeve Republike Slovenije. Pričakuje se, da se vsa usposabljanja za izobraževanje z uporabo gradiva Naše pravice izvajajo v skladu z vrednotami EU, med katere je vključeno univerzalno spoštovanje človekovih pravic.

Projekt Naše pravice je namenoma načrtovan ne le kot splošno uporaben, pač pa tudi kot nizkoproračunski projekt, saj je cilj, da se čim večjemu številu otrok omogoči izobraževanje o njihovih pravicah z uporabo tega gradiva. Glavnina sredstev za izvajanje se usmeri v pripravo (prevod, tisk) gradiv in usposabljanje pedagoških delavcev, ki projekt izvajajo v šolah. Organizacija dela in administracija ter morebitni potni stroški organizatorjev in udeležencev usposabljanj naj bi obsegali najmanjši delež predvidenih sredstev za ta projekt. Drugi izdatki (honorarji učiteljem ali morebitnim drugim sodelujočim, nakup tehničnih ali drugih sredstev ter druge oblike porabe) niso dovoljeni; če ni mogoče pridobiti drugih donatorskih sredstev, se izjemoma izplačajo po predhodni uskladitvi z Ministrstvom za zunanje zadeve Republike Slovenije.

1. Poraba sredstev (usposabljanje sodelujočih odraslih, priprava gradiv, organizacija in potrebni stroški) za izvajanje projekta v več letih v različnih okoljih, deljena s številom otrok, ki so bili vanj vključeni, je bila v povprečju do 2 EUR na otroka. Tudi v prihodnje se priporočata skrbno načrtovanje in poraba sredstev za ta projekt. To spodbuja gospodarno in učinkovito namensko porabo sredstev, čim večjo udeležbo otrok, ki jim je projekt primarno namenjen, uporabo javnih prostorov (šol) za izobraževanje za človekove pravice ter prostovoljstvo (udeleženci prostovoljno sodelujejo na usposabljanjih in pri izvajanju projekta).
2. Vsak učitelj v istem šolskem letu o pravicah otrok predvidoma poučuje vsaj en razred v enem polletju (20–50 učencev, povprečno 30, odvisno od lokalnih normativov). Priporočljivo je, da vsak usposobljen učitelj gradivo uporablja v več razredih in da po usposabljanju delo nadaljuje tudi v prihodnjih letih, saj to prispeva k trajnosti projekta. Tako lahko v triletnem obdobju financiranja prek razpisa ali sklada razvojnega sodelovanja vsak usposobljen učitelj s tem gradivom izobrazi približno 180 otrok, če poučuje 30 učencev v razredu na leto (npr. en razred v prvem polletju in drugega v drugem), še mnogo več pa, če poučuje več razredov. Z množičnostjo izobraževanja se doseže večji učinek, kar lahko udeleženci prikažejo na različnih prireditvah.
3. Starši, skrbniki in drugi odrasli se o izvajanju izobraževanja otrok o njihovih pravicah z uporabo gradiva Naše pravice obveščajo in ozaveščajo na (brezplačnih) roditeljskih sestankih v šoli. Cilj je pridobiti njihovo razumevanje in podporo, kar je nadvse pomembno. Z njihovo vključenostjo in sodelovanjem se doseže še večji učinek.
4. Priporočljivo je, da učitelji ocenijo projekt izobraževanja otrok o njihovih pravicah. Vprašalnik je del gradiva za učitelje.

Ljubljana, 5. oktober 2022